Broj: 711-I-1096-P-425-22/23-06-19

Zagreb, 18. svibnja 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21., u daljnjem tekstu ZSSI), **u predmetu obveznika Krune Oršuša, OIB:**, …………., **zamjenika općinskog načelnika Općine Pribislavec** pokrenutom po službenoj dužnosti na radnom sastanku 04. travnja 2023. g. pod brojem: 711-I-696-P-425-22/23-02-19, na 8. sjednici održanoj 18. svibnja 2013., donosi sljedeću

**ODLUKU**

1. **Obveznik Kruno Oršuš, zamjenik općinskog načelnika Općine Pribislavec, nepodnošenjem godišnje imovinske kartice za 2021.g. do 31. siječnja 2022.g., počinio je povredu odredbe članka 10. stavka 4. ZSSI-a.**
2. **Za povredu ZSSI-a, opisanu pod točkom I. ove izreke, obvezniku se izriče opomena.**

Obrazloženje

Povjerenstvo je uvidom u registar imovinskih kartica utvrdilo kako obveznik Kruno Oršuš, zamjenik općinskog načelnika Općine Pribislavec nije podnio imovinsku karticu povodom godišnje obveze podnošenja imovinske kartice za 2021. g.

Slijedom navedenog, Povjerenstvo je na stručnom radnom sastanku Povjerenstva održanom dana 04. travnja 2023. utvrdilo postojanje pretpostavki za pokretanje postupka radi moguće povrede članka 10. stavka 4. ZSSI-a te je o istome obavijestilo obveznika obaviješću Broj: 711-I-696-P-425-22/23-02-19. Navedenom obavijesti obveznik je pozvan da se, u roku od 15 dana od dostave obavijesti, očituje na činjenična utvrđenja iz predmetne obavijesti.

Obveznik se na činjenična utvrđenja očitovao dana 08. svibnja 2023.g. navodeći da zbog dugotrajnog procesa povrata korisničkih podataka za prijavu u sustav bio u nemogućnosti podnijeti karticu te da istu podnosi u privitku.

Povjerenstvo je uvidom u Registar obveznika utvrdilo da obveznik dužnost zamjenika općinskog načelnika Općine Pribislavec obnaša od 20. svibnja 2021.g. Stoga je obveznik sukladno članku 3. stavku 1. točki 34. ZSSI-a, u obvezi postupati sukladno odredbama ZSSI-a.

Kako je ZSSI stupio na snagu 25. prosinca 2021., obveznik je s obzirom na obnašanje dužnosti zamjenika općinskog načelnika Općine Pribislavec i prije stupanja na snagu navedenog Zakona imao obvezu podnositi Povjerenstvu izvješća o imovinskom stanju sukladno odredbama tada važećeg Zakona o sprječavanju sukoba interesa (“Narodne novine”, br. 26/11., 12/12., 126/12., 57/15. i 98/19., dalje u tekstu: ZSSI/11).

Svim obveznicima ZSSI-a, koji su bili dužnosnici u smislu odredbi ZSSI/11-a, Povjerenstvo je 30. prosinca 2021. uputilo obavijest Broj: 711-I-2209-R-269/21-01-18 od 28. prosinca 2021. u kojoj ih se uputilo na obvezu podnošenja godišnje imovinske kartice za 2021. sukladno članku 10. stavku 4. ZSSI-a uz iznimku da ne moraju podnijeti navedenu imovinsku karticu ako su podnijeli imovinsku karticu u prosincu 2021. u kojoj je prijavljeno imovinsko stanje s istekom navedene godine.

Uvidom u Registar imovinskih krtica Povjerenstvo je utvrdilo da je obveznik podnio imovinsku karticu povodom stupanja na dužnost koju je Povjerenstvo zaprimilo dana 07. listopada 2021. g. kao i da je podnio godišnju karticu za 2022.g. koju je Povjerenstvo zaprimilo 28. travnja 2023.g.

Utvrđeno je i da je obveznik nakon primitka obavijesti Povjerenstva podnio godišnju imovinsku karticu za 2021.g. koju je Povjerenstvo zaprimilo dana 15. svibnja 2023.g.

Člankom 32. stavkom 1. podstavkom 1. ZSSI-a propisano je da je nadležnost Povjerenstva pokretanje postupaka za utvrđivanje povreda odredaba toga Zakona o sukobu interesa ili drugog zabranjenog ili popisanog ponašanja.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 10. stavkom 5. ZSSI-a propisano je da se imovinska kartica iz stavka 4. toga članka podnosi uvijek sa stanjem na zadnji dan prethodne godine.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti. Iznimka propisana navedenom odredbom nije primjenjiva u konkretnom slučaju budući da se ne radi o obvezniku koji prvi put podnosi imovinsku karticu povodom prvog stupanja na dužnost.

Slijedom navedenog, a budući da obveznik Kruno Oršuš nije podnio imovinsku karticu za 2021.g. do 31. siječnja 2022 g. isti je počinio povredu članka 10. stavka 4. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Povjerenstvo ističe kako je prilikom odmjeravanja vrste sankcije u obzir uzelo činjenicu da je obveznik iskazao žaljenje zbog svog propusta kao i činjenicu da je uredno podnosio imovinske kartice prije propusta podnošenja imovinske kartice za 2021.g. te da je odmah po primitku obavijesti Povjerenstva dostavio imovinsku karticu za 2021.g. što ukazuje na nepostojanje namjere u kršenju odredbi ZSSI-a.

Stoga je Povjerenstvo primjerenim ocijenilo obvezniku izreći sankciju opomene.

Slijedom navedenog, Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Kruno Oršuš, osobnom dostavom

2. Objava na mrežnim stranicama Povjerenstva nakon uredne dostave obvezniku

2. Pismohrana